Христо Смирненски
Любов под луната

chitanka.info

Любов под луната[0]

Не свеждай ти погледа светъл,

не сплитай печали над нас —

бакалина стар е свидетел

как свято обичам те аз.

Припадне ли нощ сребролунна,

открехнат се малки врата

и в привет сърдечен целуна

рубина на твойте уста.

В небесната шир бледосиня,

усмихнат се бели звезди,

а в дреха от лунна коприна

нощта над сърцата ни бди.

Но късно е. В порив прощален

ний слеем горящи уста,

а старият, мъдър бакалин

въздъхне лирично в нощта.

Пловдив

[0] Публикация: Маскарад. Седмично художествено-хумористично списание. София, г. I, бр. 18 от 1 април 1923 г., с подпис: Йохан.

По това време Смирненски не е ходил в Пловдив и означението „Пловдив“ е измислено. — Бел. Веска Иванова. Събрани съчинения, том 4. Български писател, 1979. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.